[{"text_idx": "#000005", "text": "Puuduvad to\u0303endid, mis kinnitaks ivermektiini edukust koroonaravimina"}, {"text_idx": "#000007", "text": "Erinevalt varem ilmunud hinnangutest va\u0308idab juuli lo\u0303pus avaldatud Cochrane'i raport, et puuduvad vettpidavad to\u0303endid, mis na\u0308itaks, et parasiidivastane ravim ivermektiin vo\u0303iks toimida koroonaravimina. Ivermektiini to\u0303husust va\u0308itvad uuringud ei po\u0303hine usaldusva\u0308a\u0308rsetel andmetel, so\u0303nas Cochrane'i viirushaiguste uurimisru\u0308hma koordineerija professor Paul Garner."}, {"text_idx": "#000008", "text": "Juuli lo\u0303pus ilmunud Saksa ja Briti teadlaste koostatud Cochrane'i raport vo\u0303ttis arvesse ivermektiiniga tehtud 14 kliinilise katse tulemusi. Lisaks tuvastati paarku\u0308mmend katset, mis raportis ei kajastu, sest nendes oli probleeme andmete ja teaduslike meetodite usaldusva\u0308a\u0308rsusega."}, {"text_idx": "#000009", "text": "\"COVID-19 pandeemia alguses testiti mitmel pool maailmas juba registreeritud ja ka\u0308ttesaadavaid ravimeid, et va\u0308lja selgitada, kas neil vo\u0303iks laboritingimustes olla mo\u0303ju koroonaviiruse vastu. See on standardne so\u0303elumisprotseduur, mida tehakse ka teiste haiguste puhul, kuigi kasutusko\u0303lbulikke ravimeid leitakse sellisel viisil harva,\" so\u0303nas Garner."}, {"text_idx": "#000010", "text": "Professor lisas, et enamik katseid ivermektiini to\u0303husust ei na\u0308idanud. Siiski ma\u0308rkis u\u0308ks Austraalia uurimisgrupp, et ivermektiin vo\u0303iks anda viirusevastase efekti, kuid inimeste puhul tuleks seda kasutada u\u0308lisuurtes doosides."}, {"text_idx": "#000011", "text": "Uudis, et ivermektiinil vo\u0303ib olla viirusevastane toime, hakkas meedias kiiresti levima ja inimesed hakkasid ravimi vastu huvi tundma. \"Kuna ivermektiini kasutatakse loomade raviks, siis na\u0308iteks Lo\u0303una-Aafrikas olid osades piirkondades veterinaarapteegid ivermektiinist tu\u0308hjaks ostetud,\" kommenteeris Garner."}, {"text_idx": "#000012", "text": "Ko\u0303mu ivermektiini kui potentsiaalse koroonaravimi u\u0308mber kasvas veelgi, kui ilmus Andrew Bryanti ja teise uurijate analu\u0308u\u0308s, milles va\u0308ideti, et ivermektiini kasutamine COVID-19 ravil va\u0308hendab patsientide suremust 75 protsenti ja kiirendab haigusest tervenemist."}, {"text_idx": "#000013", "text": "Garner ma\u0308rkis, et mitmed riigid vo\u0303tsid selle analu\u0308u\u0308si po\u0303hjal ivermektiini ametlikult kasutusse. \"Kui ma aga vaatasin Bryanti analu\u0308u\u0308si andmeid, siis ilmnes va\u0308ga selgelt, et selles kasutatud uuringutega on midagi va\u0308ga valesti,\" u\u0308tles ta."}, {"text_idx": "#000014", "text": "Professori so\u0303nul oli kahtlastest katsetest u\u0308he puhul ilmselge, et selle tulemused olid kas vo\u0303ltsitud vo\u0303i ei oldud testru\u0308hmade koostamisel kinni peetud juhuvaliku kriteeriumist: \"Selles va\u0308ideti, et katsealustest, kes olid manustanud ivermektiini, suri 200 inimesest kaks. Kontrollgrupis, milles inimesed ivermektiini ei saanud, suri katse tulemuste po\u0303hjal 200 inimesest 24. See erinevus nii suur, et see lihtsalt ei saa olla to\u0303si. Pole olemas ravimit, mis oleks nii to\u0303hus.\""}, {"text_idx": "#000015", "text": "Garneri so\u0303nul seisnes probleem selles, et raporti kirjutajad ei pidanud raporti koostamisel kasutatud katsete tulemusi ebaharilikuks. \"Po\u0303hiline probleem on olnud va\u0308ga viletsa kvaliteediga andmed,\" nentis professor."}, {"text_idx": "#000016", "text": "Nimetatud raporti internetis levimine to\u0303i kaasa na\u0308iteks selle, et Indias, kus koroonapatsiendid vaevlesid hapnikupuuduses, soovitas valitsus ivermektiini kasutada ametliku koroonaravimina."}, {"text_idx": "#000017", "text": "\"India tervishoiu suuniste ru\u0308hm soovitas Cochrane'i raportile tuginedes valitsusele ivermektiini koroonaravimina mitte kasutada. Seitsme pa\u0308eva jooksul eemaldas India valitsus ivermektiini koroonaravimite nimekirjast,\" ra\u0308a\u0308kis Garner."}, {"text_idx": "#000018", "text": "Kuna Cochrane'i raporti tulemused erinevad varasemast, tekib ku\u0308simus, mida tegid raporti koostajad teisiti. \"Meil on tugevamad kriitilise hindamise vo\u0303imed, me tuginesime eelnevalt ette valmistatud hindamisprotokollile ja inimesed, kes u\u0308levaate kirjutasid, ei olnud ivermektiini entusiastid,\" selgitas Garner."}, {"text_idx": "#000019", "text": "Professor ma\u0308rgib, kuna U\u0308hendkuningriigis ivermektiiniga seotud katsed ja\u0308tkuvad, on endiselt vo\u0303imalus, et suudetakse na\u0308idata selle to\u0303husust. \"Isiklikult arvan ma, et seda ei juhtu. Ei ole u\u0308htki po\u0303hjust, miks see ravim peaks to\u0308o\u0308tama viiruse vastu,\" ra\u0308a\u0308kis Garner."}, {"text_idx": "#000020", "text": "Kriisis kerkivad esile lihtsate lahenduste pakkujad"}, {"text_idx": "#000021", "text": "Kommenteerides ivermektiini u\u0308mber toimuvat u\u0308tles Tartu U\u0308likooli rakubioloogia professor Toivo Maimets, et keerulistel aegadel ilmuvad alati va\u0308lja lihtsate lahenduste pakkujad: \"See ei ole mitte ainult teaduses niimoodi, vaid ka na\u0308iteks poliitikas. Po\u0303hjus ei pruugi alati olla raha, vaid ka ta\u0308helepanuvajadus vo\u0303i lihtsalt usk, et keegi teine ei ole asjast aru saanud.\""}, {"text_idx": "#000022", "text": "Maimets ro\u0303hutas, et kliiniliste uuringute tegemiseks on olemas teaduslike meetodite komplekt. Tegemist on range su\u0308steemiga, mille alused lepiti kokku 50\u201360 aastat tagasi. \"Esimene reegel on see, et uuring peab olema topeltpime, mis ta\u0308hendab, et nii katsealused kui ka uurijaid ei tohi teada, millistesse ru\u0308hmadesse katsealused on ma\u0308a\u0308ratud. Teiseks peab uuring olema randomiseeritud ehk kontrollgrupp ja uuritav grupp peavad olema juhuslikult valitud. Kolmandaks peab igas uurimisfaasis olema piisavalt palju uuritavaid,\" selgitas Maimets."}, {"text_idx": "#000023", "text": "Teadusartiklite kvaliteedi u\u0308ks tagatis on eelretsenseerimine. \"Enamus sellest, mis tagasi lu\u0308katakse, ei na\u0308e mitte kunagi ilmavalgust. Seega ma u\u0308tleks, et ja\u0308a\u0308ma\u0308e alumisest osast oleme me jagu saanud. Paratamatult tuleb aga ette, et andmeid vo\u0303ltsitakse tahtlikult. Seda juhtub palju rohkem, kui me tahaksime,\" so\u0303nas Maimets."}, {"text_idx": "#000024", "text": "COVID-19 pandeemia viis mitmete riikide meditsiinisu\u0308steemid kokkukukkumise a\u0308a\u0308rele. \"Ha\u0308da oli suur, tuli vastu vo\u0303tta otsuseid. Seeto\u0303ttu vo\u0303eti mitmeid otsuseid vastu eelprindi faasis olevate artiklite alusel, mille alguses ro\u0303hutatakse, et need ei ole retsenseerimisprotsessi la\u0308binud. Seda ei tohiks teha. Teadus vo\u0303tab aega ja on kallis, aga see on ainuke viis, kuidas me saame usutava tulemuse,\" ta\u0308iendas Maimets."}, {"text_idx": "#000026", "text": "Maimets: laste vaktsineerimine aitab, aga hetke vo\u0303iks sellega veel oodata"}, {"text_idx": "#000027", "text": "Depressiooniravimid aitavad bakteritel antibiootikume trotsida"}, {"text_idx": "#000028", "text": "U\u0308ha enam Eesti lapsi ja noori haigestub va\u0308hki"}, {"text_idx": "#000029", "text": "Soolebakterite liigirikkust laastab juba va\u0308hene antibiootikumide tarbimine"}, {"text_idx": "#000031", "text": "Uuring: nihverdamine viitab po\u0303durale tervisele"}, {"text_idx": "#000034", "text": "Uuring: viirusnakkuste po\u0303demine vo\u0303ib kergitada ajuhaiguste riski"}, {"text_idx": "#000036", "text": "Ko\u0303huviiruse po\u0303demise ja\u0308rel vo\u0303ib inimene teisi nakatada veel terve na\u0308dala"}, {"text_idx": "#000038", "text": "Reumatoloog: liigesevalu ravi vo\u0303iks praegu alata kodustest vahenditest"}, {"text_idx": "#000039", "text": "Rahvalaulu jooned elavad ra\u0308piridades edasi"}, {"text_idx": "#000042", "text": "La\u0308hipa\u0308evil mo\u0308o\u0308dub Maast palja silmaga na\u0308htav komeet"}, {"text_idx": "#000043", "text": "Teadlased: eesti kirjandus elab ha\u0308sti, aga rahastamine valmistab muret"}, {"text_idx": "#000048", "text": "Meelespea ta\u0308iskasvanule: mille vastu peaks (uuesti) vaktsineerima"}, {"text_idx": "#000050", "text": "Viis aastat Ebolat: tapva troopikahaiguse vastu puudub huvi ja to\u0303hus ravi"}, {"text_idx": "#000052", "text": "Kuidas parandada immuunsust? Immunoloogid jagavad praktilisi soovitusi"}, {"text_idx": "#000053", "text": "Nahaarst: inimene ei tohiks tahta saada pruuniks"}, {"text_idx": "#000054", "text": "HPV vaktsiinist: ausalt ja emotsioonideta"}, {"text_idx": "#000056", "text": "Teadlane selgitab, kuidas sport tervist kahjustab"}, {"text_idx": "#000057", "text": "Suure osa la\u0308bipo\u0303lemisest po\u0303hjustab pikaajaline positiivne stress"}]